text: Вторник, 16 Октомври 2018 07:15
  Организирането на грандиозно събитие преди мача на ЦСКА срещу Етър би имало огромен ефект за сплотяването на всички червени сърца.
  Емблемата на ЦСКА заслужава да бъде посрещната подобаващо от хилядите привърженици на клуба. Лансирането на подобна идея е много важна в този решителен за клуба момент. Двубоят е с начален час – 20:00 часа, така че евентуално събитие, в което да има много музика, забава, надъхващи изказвания, викторини, представяне на продукти на спонсорите и спортни артикули на отбора, може да стартира още в 18:00 часа и хората да започнат да се събират от ранния следобед на стадион "Българска армия".
  Винаги шумът, когато се провежда подобна проява, е много по-голям, отколкото от чистото спортно събитие. Съществено е точно в 19:00 часа да има официално внасяне на емблемата на стадион "Българска армия" под силните овации на не по-малко от 20 хиляди червени сърца. Тя трябва да се вкара от четирите края на спортното съоръжение и да я държат - някой юноша (капитан на формация от ДЮШ), някой играч (харизматичен футболист от сегашния представителен тим) и някои ветерани (измежду Аспарух Никодимов, Димитър Якимов, Димитър Пенев, Петър Жеков).
  Емблемата да се занесе на собственика - Гриша Ганчев, или някой друг от ръководството - Пламен Марков. Този акт ще има огромен ефект, ако Ганчев или Марков говорят кратко и надъхващо, с ясни послания стадионът всеки мач да е пълен, без значение от резултати и класирането през настоящия сезон.
  От значение е да се направи всичко възможно преди мача, а и стратегия за в бъдеще насочена върху продажбата на фенартикули, да бъде разработен по европейски образец онлайн фенмагазин.
  Може да се направи търг в бъдеще за някои от активите, които са получени от старото дружество – екипировка, бутонки, топки, ръкавици, други артикули.
  Това са едни нахвърлени идеи, които може да се струват и малко налудничави за някои, но така биха направили в Европа, а пристигането на емблемата на ЦСКА в собствения й дом заслужава да бъде отпразнувана подобаващо от червена България.
  А и феновете трябва да напълнят стадиона, защото вече всички техни изисквания към ръководството са изпълнени на максимум и сега е техен ред да докажат своята вярност към клуба и това, че са най-великата публика!